06/10/2022 | Administración LocalMunicipal
Ames
Aprobación inicial da Ordenanza fiscal 3. B.2 reguladora da taxa por instalación de postos nos mercados de venda ambulante do Concello de Ames

En sesión plenaria do 29.09.2022 prestouse aprobación inicial á Ordenanza fiscal 3. B.2 reguladora da taxa por instalación de postos nos mercados de venda ambulante do Concello de Ames Mediante o presente anuncio, o acordo de aprobación inicial sométese a exposición pública mediante a súa publicación no taboleiro de anuncios da sede electrónica do Concello de Ames, no Boletín Oficial da Provincia (BOP) e no Portal de Transparencia, para que os/as interesados/as poidan examinar o expediente e presentar as reclamacións que estimen oportunas. O prazo de exposición pública é de 30 días hábiles de acordo co disposto no apartado b) do artigo 49 da Lei 7/85, do 2 de abril, das Bases do Réxime Local, que se contarán a partir do día seguinte ao da publicación deste anuncio no BOP da Coruña. De non formularse reclamacións entenderase definitivamente aprobado o acordo ata entón inicial, sen necesidade de novo acordo plenario. Para xeral coñecemento publícase o texto aprobado provisionalmente: No uso das facultades concedidas polos artigos 133.2 e 142 da Constitución e polo artigo 106 da Lei 7/1985, do 2 de abril, reguladora das bases de réxime local, e de conformidade co disposto nos artigos 15 a 19 do texto refundido da Lei reguladora das facendas locais, aprobado por Real decreto lexislativo 2/2004, de 5 de marzo, este Concello establece a taxa por ocupación de terreos de uso público local con postos no Mercado municipal de venda ambulante, que se rexerá pola presente ordenanza fiscal atendendo ao previsto no artigo 57 do citado RDL 2/2004. Constitúe o feito impoñible da taxa a utilización privativa ou aproveitamento especial do dominio público municipal por instalación de postos no mercado de venda ambulante do Concello de Ames. Considérase venda ambulante, para os efectos desta ordenanza, a realizada por comerciantes, persoas físicas ou xurídicas, fóra dun establecemento comercial permanente, que desenvolvan a actividade de forma habitual e periódica, nos lugares debidamente habilitados, en instalacións desmontables, ou transportables; nos termos establecidos no Regulamento de funcionamento do Mercado de venda ambulante do Concello de Ames. Son suxeitos pasivos contribuíntes as persoas físicas e xurídicas e as entidades a que se refire o artigo 35.4 da Lei 58/2003, de 17 de decembro, xeral tributaria que gocen, utilicen ou aproveiten especialmente o dominio público local en beneficio particular, mediante o exercicio de venda ambulante no Mercado de Ames.1. Serán responsables solidarios das obrigas tributarias dos suxeitos pasivos as persoas físicas e xurídicas ás que se refire o artigos 41 e 42 da Lei 58/2003, de 17 de decembro, xeral tributaria.2. Serán responsables subsidiarios os administradores de feito e de dereito das persoas xurídicas, os integrantes da administración concursal e os liquidadores de sociedades e entidades en xeral, nos supostos e co alcance que sinala o artigo 43 da Lei 58/2003, de 17 de decembro, xeral tributaria. A base impoñible sobre a que se determinará a cota tributaria configúrana os metros cadrados de ocupación dos terreos de uso público. A cota tributaria desta taxa será a resultante de aplicar as seguintes tarifas: Por cada m 2 ou fracción e día: 0,36 euros (0,36 €/m 2 ) Para a determinación da cota terase en conta o seguinte: a) Se o número de metros cadrados do aproveitamento non fose enteiro, redondearase por defecto ata o decimal 0,5 e por exceso a partir do decimal 0,5 para obter a superficie ocupada. b) Se a ocupación excede a superficie autorizada, procederase á liquidación dos metros cadrados efectivamente ocupados computando os excesos, sen prexuízo do inicio do correspondente procedemento sancionador, conforme ao establecido no Regulamento de funcionamento do Mercado de venda ambulante do Concello de Ames. Non se concederán outras exencións ou bonificacións que as expresamente previstas nas leis ou as derivadas da aplicación de tratados ou acordos internacionais. Nace a obriga de contribuír: 1. O período impositivo coincide co ano natural, excepto cando se trate de supostos de inicio da utilización privativa ou aproveitamento especial do dominio público local, neste caso abarcará dende a data da concesión da autorización municipal ata o remate do ano natural. Para os supostos de devengo puntual, o período impositivo será aquel para o que se solicite a utilización privativa ou aproveitamento especial do dominio público local 2. Nos supostos de devengo periódico, nace a obriga de contribuír o primeiro día de cada ano natural. O período impositivo coincide co ano natural, excepto cando se trate de supostos de inicio da utilización privativa ou aproveitamento especial do dominio público local, xa que, neste caso abranguerá desde a data da concesión da autorización municipal ata o remate do ano natural.1. Cando se trate de utilización privativa ou aproveitamento especial do dominio público municipal de forma puntual ou por inicio desta de forma periódica, liquidarase e esixirase a taxa en réxime de autoliquidación, debendo o suxeito pasivo, no momento presentar a autoliquidación da taxa e xustificante con carácter previo ao inicio da ocupación, extremo que será comprobado pola administración municipal.2. Cando se trate de utilización privativa ou aproveitamento especial do dominio público municipal de forma periódica, a taxa liquidarase e esixirase mediante Padrón, e notificarase colectivamente as liquidacións mediante edictos que así o advirtan.3. Se se realiza o aproveitamento ou utilización do dominio público municipal sen mediar concesión ou autorización, liquidarase e notificarase a débeda, entendendo que o período impositivo é o ano en curso, salvo proba fehaciente en contra e esixindo o ingreso nos prazos previstos na Lei xeral tributaria, sen prexuízo de abrir o oportuno expediente sancionador conforme ao establecido no Regulamento de funcionamento do Mercado de venda ambulante do Concello de Ames.3. Nos supostos de extinción da autorización, procederase á devolución da parte proporcional da cota, polo período que reste dende a declaración de baixa e o remate do ano natural, prorrateándose por meses sen incluír o mes da baixa. A non presentación da baixa determinará a obriga de continuar pagando a taxa, ata que se acorde a baixa de oficio pola administración. En todo o relativo á cualificación de infraccións tributarias, así como das sancións que lle correspondan a estas en cada caso, estarase ao disposto nos artigos 178 e seguintes da Lei 58/2003, xeral tributaria. A presente ordenanza fiscal foi aprobada polo Pleno da Corporación, e entrará en vigor o 01/01/2023, unha vez se produza a publicación do seu texto no BOP. A presente ordenanza permanecerá vixente en tanto non se acorde a súa modificación ou derrogación expresa. O texto íntegro da nova ordenanza, ou da ordenanza modificada, será obxecto de publicación no BOP. Ames, 3 de outubro de 2022 O alcalde José Blas García Piñeiro